Halva ilmaprognoosi, öösel magamise pealt ärakülmumise hirmu ja visalt taanduva talve kiuste kimasime reede õhtul Topule, suvilahooaega alustama. Tegelikkuses paistis seal terve  nädalavahetuse hoopis päike ja öösel oli juba täitsa okei olla. Ja varakevade nägime ka õitsvate nurmenukkude, sinilillede ja ülaste näol ära. Etta tuhises seal mööda õue ringi, väljas nägi teda vaid seljaga meist kaugenevat. Marta mängis liivakastis ja külvas vanaemaga hernepeenraid. Jalutasime mere ääres, kus Marta sai talle tavapäraselt kive ja roikaid merre loopida. Kohustuslikus korras kontrollisime üle Kastani poe pagaritoodete valiku ja kuigi kookosesaiakeste puudumine muutis minu isiklikult küll  kergelt ärevile, siis moonirullid, värske sai ja suitsupekiga leib esinesid oodatud headuses. Lisaks avastasime uhiuuest Rannarootsi keskusest kaupluse Talukaup je eriti nende pähklitega põdravorsti. Hommikul magasime kõik kaua (isegi Etta!) ja hommikused võileivad ei maitse küll mitte kuskil nii, nagu Topul. Marta ei leppinud kuidagi sellega, et me juba kohe kogu suveks sinna ei jäänud. Aga varsti-varsti!